Al-Andalus

Al-Andalus (in arabe classic, الأندلس o الأَنْدَلُس), le Andalus o Espania musulman es le nomine que in le Medievo le musulmanos dava al Peninsula Iberic. Alcun autores restringe le termino al territorio peninsular —e initialmente del Septimania— sub dominio musulman inter le annos 711 e 1492. Pro le autores arabic medieval, le termino al-Andalus designava le totalitate del zonas conquistate per tropas musulman in territorios que hodie pertine a Espania, Portugal, Francia, Andorra, e le territorio britannic de ultra-mar de Gibraltar.

Post le conquesto musulman del peninsula iberic, al-Andalus esseva initialmente integrate in le provincia nordafrican del Califato Omeyade. In le anno 756, illo deveniva le Emirato de Córdoba, e postea in le anno 929, le Califato de Córdoba, independente del califato Abbaside. Con le dissolution del Califato de Córdoba in 1031, le territorio se divideva in le prime regnos de taifas, periodo que esseva sequite per le etape del almoravides, le secunde regnos de taifas, le etape del almohades, e le tertie regnos de taifas. Con le progresso del Reconquesta initiate per le christianos del montanias del nord del peninsula, le nomine de al-Andalus esseva gradualmente applicate al territorio decrescente sub dominio musulman, cuje frontieras esseva progressivemente repellite verso le sud, usque le captura de Granada per le Reges Catholic in 1492, que poneva fin al poter islamic in le peninsula iberic. Totevia, le major parte del population musulman remaneva initialmente in le peninsula — alcunes se convertiva al catholicismo, e alteres, con credentias plus radicate, se retirava al summites del Sierra Nevada usque lor expulsion definitive.

Categoria:Historia de Espania